介之推不言祿
作者：先秦：左丘明 
篇章：古文觀止 卷一・周文

paragraphs: 晉侯賞從亡者，介之推不言祿，祿亦弗及。
推曰：“獻公之子九人，唯君在矣。惠、懷無親，外內棄之。天未絕晉，必將有主。主晉祀者，非君而誰？天實置之，而二三子以爲己力，不亦誣乎？竊人之財，猶謂之盜。況貪天之功，以爲己力乎？下義其罪，上賞其奸。上下相蒙，難與處矣。”
其母曰：“盍亦求之？以死誰懟？”
對曰：“尤而效之，罪又甚焉！且出怨言，不食其食。”
其母曰：“亦使知之，若何？”
對曰：“言，身之文也。身將隱，焉用文之？是求顯也。”
其母曰：“能如是乎？與汝偕隱。”遂隱而死。
晉侯求之，不獲，以綿上（地名）爲之田。曰：“以志吾過，且旌善人。”